Gemengde gevoelens oor Lesufi se nuwe pos | Netwerk24
Deur Verslagspan 29 Mei 2019 19:52
Nie almal is gelukkig oor die nuwe pos wat Panyaza Lesufi voortaan gaan vul nie.
Lesufi, voorheen Gauteng se LUR vir onderwys, neem die portefeulje finansies en e-regering oor.
Cope het kort ná die aankondiging sy misnoeë met die besluit te kenne gegee.
“Dit is die grootste fout wat Makhura nog gemaak het,” sê Dennis Bloem, nasionale woordvoerder van Cope.
Dit is die grootste fout wat Makhura nog gemaak het.
Bloem waarsku dat Makhura nie lukraak aanstellings moet maak sonder om die gemeenskap se belange ook ter harte te neem nie.
“Onderwys is belangrik. Ons benodig ’n standvastige mens soos Lesufi, die deurwinterde LUR van onderwys,” sê Bloem.
Die DA is ook ontevrede oor Makhura se nuwe kabinet, berig News24.
Solly Msimanga, die DA se koukusleier in Gauteng, sê “Lesufi is ’n beeldpoetser. Wat weet hy van finansies af?”
Die DA sal ondersoek instel of Lesufi bevoeg is vir sy nuwe pos.
Hoewel hy meen die nuwe aanstelling is kommerwekkend, was dit nie vir hom ’n verrassing nie.
Lesufi self het Woensdag sy ondersteuners op Twitter bedank vir hul volgehoue steun en gesê Nomantu Nkomo-Ralehoko is beslis bekwaam om die onderwyspos te vul.
“Ek sal daar wees vir haar,” sê Lesufi.
Cde Nomantu Nkomo-Ralehoko, a capable cadre I must assure you. I will definitely be there for her https://t.co/SiiDHU2yGa